بیرلیک و بایراغیمیز
تورک خالقی نین یاشام ایزینی ایرانین سیاسی جغرافیاسینین هر بیر بؤلومونده آیدینجا گؤرمک اولور. بو بؤلملرین ان گئنیشی ائتنیک آزربایجان دیر. ائتنیک آزربایجان (گونئی آزربایجان) ایرانین قوزئی باتیسیندا یئرلشن، تورکییه و آزربایجان سینیرلریندان بیر طورلو تهران و مرکزی ایالته قدر کومپاکت فورمادا یاشایان بؤلگه، شهر و کندلری احاطه ائدن توپراقلار دیر. ائتنیک آزربایجان آدلاندیرمامیز تورک لرین کومپاکت فورمادا او توپراقلاردا یاشادیغی اوچون دور. بلکه بو شهر و یا خود کندلرین بیر بؤلومو بوگون آزربایجان آدلاندیریلماسینلار، آمما تورکلرین ایرانین قوزئی باتیدا یاشادیغی بؤلکه لر تورک وطنی سایلیر. آزربایجان دان اؤتری، تهران شهرینین یوزده آلتمیش دان چوخونو تورک خالقینین تشکیلی ائتمه سی سؤز قونوسودور. تورک لر بو شهرین گله جه ینده و هر بیر آلاندا عدالته دایاناراق رول اوینامالاری چوخ دوغال دیر. بونلاردان سونرا تورک کانتون لاری، خراسان دا، قشقاییستان دا، اصفهان و لرستان دا دا تورک اتنیک/میللی کیملیی اوستون رول اویناماقدادیر. بو بؤلگه لری حقوقی اولاراق او بؤلگه لرده یاشایان لارین ایداره ائتمه سی موباحیثه اولنماز بیر قونودور. بوندان اؤتریسی، تورک لر بیرائسل (فرد) اولاراق ایرانین باشقا بؤلوم لرینده اتنیک/ میللی آزینلیق کیمی یاشاماق لاری تورک خالقی نین آیریلماز پاراچالاری حئساب اولونورلار.
بو میللتین گئچمیشده ایرانین سیاسی جغرافیاسیندا پارلاق و اوستون رولو اولسایدی دا بوگون بیر اه زیلمیش، ایچ سؤمورگه یه معروض قالمیش بیر میللت و ائله بونا گؤره ده بایراق سیز بیر میللت اولمشدور. بایراقسیز بیر میللت، تانینمامیش بیر میللت کیمی آلقیلانیر و حتتا آزمیش و ایزی ایتمیش کیمی بیر میللت کیمی ده یه رلندیریلیر. بایراق، خالقیمیزین بیرلشدیرمه سینده، اونو عدالته قووشدورماسیندا، اؤز ده یه رلرینه صاحیب چیخاماسیندا و اؤز موقدراتینی تعیین اتمه حاقینا مالیک اولماسیندا جیددی و الوئریشلی رولو اولماسی اوچون، آزربایجان دئموکراتیک بیرلییی- بیرلیک، خالقیمیزین و تورک میللی حرکاتی نین گله جه یی اوچون بیر بایراق تاساریلامیش و بو تاسارینی اونایلامیشدیر.
آزربایجان دئموکراتیک بیرلییی – بیرلیک ین قبول ائتدییی بایراق اوچ رنگ و بیر نیشان دان عبارت اولاراق، یوخاریدان آشاغییا ماوی، آغ و آلا (قیرمیزی) فورمون قورویاراق، آغ رنگین اورتارسیندا آزربایجان میللی حکومتی نین (1324) عالی نیشانی یئرلشدیریلمیشدیر.
ماوی رنگ، تورک خالقینین گونئی آزربایجان دا قورولان دئولت ده دومینانت رولو اولدوغو اوچون، سئچیلمیشدیر.
آغ رنگ، قورولان دئولتین بؤلگه ده و دنیادا باریشا یوکسک سویه ده آغیرلیق وئرمک اوچون سئچیلمیشدیر.
آلا (قیرمیزی) رنگ، قورولان دئولتین مودئدرن و موعاصیرلییه آغیرلیق وئرمه اوچون سئچیلمیشدیر.
آزربایجان میللی حکومتی نین عالی نیشانی، گونئی آزربایجانین دئولت چیلیک تاریخینه و سیاسی عنعنه سینه اؤنم وئرمک اوچون سئچیلمیشدیر.
آزربایجان دئموکراتیک بیرلییی- بیرلیک، بو بایراغی، ایران و گونئی آزربایجان دا جریان ائدن تورک میللی- دئموکراتیک حرکاتین اوغور قازانماسیندا جیددی پایی اولماسین دوشونور و ایچ و دیش علاقه لرینده اوندان ایستفاده ائتمک قرارینی آلمیشدیر.
موباریزه میز کسگین ، بایراغیمیز شانلی اولسون
آزربایجان دئموکراتیک بیرلییی- بیرلیک
2019-12-29
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk